અમદાવાદ: ઉનાળાની ગરમીના પ્રકોપનો પ્રારંભ થઇ ચૂક્યો છે. ખાસ કરીને એપ્રિલ-મેમાં અમદાવાદમાં ગરમીનો પારો ૪૫ ડિગ્રીથી ઉપર ચઢીને હાહાકાર મચાવશે. હીટવેવથી વર્ષ ૨૦૧૫માં ૧૩ નાગરિકો મૃત્યુ પામ્યા હતા. કોર્પોરેશન ત્રણ વર્ષથી હીટ એક્શન પ્લાનને અમલમાં મૂકી રહ્યું છે, જે અંતર્ગત નવા પશ્ચિમ ઝોનના હીટવેવના હાઈ રિસ્ક વિસ્તારો જાહેર કરાયા છે. ૨૦૧૦માં હીટવેવની ગંભીર અસરથી શહેરમાં હાહાકાર મચી ગયો હતો. તે વર્ષે હીટવેવના ૨૭૪ કેસ નોંધાઇને કુલ ૬૫ વ્યક્તિ મરણને શરણ થતાં ૨૦૧૩થી કોર્પોરેશને હીટ એક્શન પ્લાન અમલમાં મૂક્યો છે. નવા પ. ઝોનના હેલ્થ ઓફિસર ડો. તેજસ શાહ કહે છે કે નવા પશ્ચિમ ઝોનમાં કુલ ૩૫ સ્થળને હીટવેવના હાઈ રિસ્ક વિસ્તાર જાહેર કરાયા છે.